'એક મિનિટ.' વિભાકરે ઊભા થઇને શાલિની સામે જોયું. 'એ માણસ તને છેતરે છે. શેઠ હરિવલ્લભદાસનો જમાઇ શરાફ પાસેથી વ્યાજે પૈસા લઇને પ્રોમિસરી નોટ આપે એ સારી વાત છે? મંજુબાના તેરમાના દિવસે સુભાષકુમારને સાથે લઇ જઇને શરાફ પાસેથી એમણે લીધેલા બાર લાખ રૂપિયા વત્તા વ્યાજ મેં ચૂકવી આપેલું અને સમજાવેલા કે આ આપણને શોભતું નથી. એ છતાં, એમણે એ જ શરાફ પાસેથી પચીસ લાખ વ્યાજે લીધા. શેના માટે લીધેલા એનું ભાન છે તને? બીજા ત્રણેક ભાગીદારો સાથે સુભાષકુમાર ભીલાડમાં દવાની ફેક્ટરી લીઝ પર લેવાના હતા. ત્યાં મેન્ડ્રેક્સ જેવી નશીલી ડ્રગ્ઝ બનાવીને વાયા બ્રાઝિલ એ માલ અમેરિકામાં વેચવાનો એમનો પ્લાન હતો! પેલા પાર્ટનરો તો પરદા પાછળ રહેવાના હતા. ફેક્ટરી સુભાષકુમારના નામે લીઝ પર લેવાની હતી. એ રેકેટ પકડાય ત્યારે આરોપી નંબર વન તરીકે છાપાંમાં સુભાષકુમારનું નામ આવે. એની ગંભીરતા સમજાય છે તને?'